Ау къэралыгъо пстэури зэфэдэп: щыI къэралыгъо шъхьафити, щыI къэралыгъо епхыгъи. ГущыIэм пае, Урысыемрэ Адыгеимрэ зэбгъапшэмэ Урысыер къэралыгъо шъхьафит, Адыгеир ащ епхыгъэ къэралыгъу, сыда пIомэ Адыгеир Урысыем изы субъектэу гъэпсыгъэ. НэмыкIэу къэпIон хъумэ, Урысыемрэ Адыгеимрэ къэралыгъохэу зэрэщытхэмкIэ яфитыныгъэхэри, яамалхэри зэфэдэхэп. Ащ елъытыгъэуи урысыбзэмрэ адыгабзэмрэ япшъэрылъхэри зэтекIых. ГущыIэм пае, урысыбзэр къэралыгъуабзэу зэрэщытым дакIоу лъэпкъхэр зэзыпхырэ бзэуи, дунэябзэуи гъэпсыгъэ, урысыбзэм къэралыгъо IофшIэкIэ пшъэрылъэу зэрихьэрэм фэдиз адыгабзэм ыгъэцэкIэнэу амал иIэп.